钦定古今图书集成/明伦汇编/家范典/第101卷 > 周怡语录 > 《谕族》
## 钦定古今图书集成/明伦汇编/家范典/第101卷 > 周怡语录 > 《谕族》

独慨夫谱系不具，义分不联，贫富异居，耕商异业，流
居寓处，久渐睽疏。恐今之可知者八世，后来亦复不
可知已。不可知，则与殊方绝域之人无异也。自吾祖
一脉所分，服且未尽，其势将至于殊方绝域之人，视
之不甚可惧也乎？顽忍锢私，其谁之愆？静言思之，何
颜立天壤间，异日何面目见祖先于地下？平居谈论，
孰不曰“万物一体”，实见诸行事，不免裂一体为秦越，
此不肖怡所深惧也。谨据所闻知的然无疑者，仿《苏
氏族谱》谱之，以授后人。若夫婚丧患难，往来相助，凡
吾昆弟，皆能勉之。敬老恤孤，赒贫振弱，使一族之人
咸得分愿。怡愧未能，空言何补。姑随力所及，勉为族
人岁办墓祭之费，俟后渐图之。更以望族之贤者，
凡吾兄弟自今以往，无逞小忿，无伤懿亲。今日合祀
子姓之众，皆祖宗一人之衍也，非自他来也。族中或
有小忿不平，即思祖宗本源，不可忘也。良心戚戚，天
亲自合，非望吾贤兄弟辈而谁望是祀也，有数善焉：
一众心以明祀事，尊祖敬宗也；六十以上、二十以下，
免出分例，优老慈幼也。岁轮三人经管序贤均劳也。
子姓群聚，肃肃雝雝，敦薄还淳，民德归厚。呜呼，吾贤
兄弟、贤子孙，共勉守之无斁。